༽ «བཀའ་བརྒྱད་ཆེན་མོ་གསང་བ་ཟིལ་གནོན་ལས༔ དམག་བསྐུལ་དྲག་སྔགས་འབྲུག་སྒྲ་བཞུགས་སོ༔» དཔལ་ཆེན་ཧེ་རུ་ཀ་ལ་བསྟོད༔ ས་མ་ཡ༔ རྒྱ་རྒྱ་རྒྱ༔ «ཨེ་མཿ ཁོ་བོ་དྲག་སྔགས་པད་འབྱུང་ངས༔ དམག་བསྐུལ་ཆེན་མོ་དྲག་སྔགས་འབྲུག་སྒྲ་བསྟན༔ དབང་གི་རྒྱལ་མོ་ཡེ་ཤེས་མཚོ་རྒྱལ་མ༔ རིན་ཆེན་བརྡ་ཡི་ཤོག་སེར་ལོགས་སུ་བྲིས༔ ཡེ་ཤེས་འཁོར་ལོ་གསང་བའི་གཏེར་དུ་སྦོས༔ མ་འོངས་ཡང་མཐའ་ཉི་ཤུ་ལ་ཉེ་ཚེ༔ ལས་ཅན་སྐྱེས་བུ་དེ་དང་འཕྲད་པར་ཤོག༔» ས་མ་ཡ༔ རྒྱ་རྒྱ་རྒྱ༔ «དེ་ཡང་དམག་བསྐུལ་བྱ་བའི་རིམ་པ་ནི༔ བླ་དར་རྟེན་དར་གཡབ་དར་བསྒྲེང་༔ གོ་ཆ་རུ་མཚོན་སྣ་ཚོགས་བྱ༔ སྤྱན་གཟིགས་མཐུན་རྫས་ཚང་བར་བཤམ༔ ཐུགས་དམ་གནད་ནས་བསྐུལ་བའི་ཚེ༔ བླ་མ་རིག་འཛིན་ཡི་དམ་དང་༔ མཁའ་འགྲོ་ཆོས་སྐྱོང་མ་ལུས་ཀྱིས༔ རང་རང་དམག་དང་དཔུང་ཚོགས་རྣམས༔ འབུམ་ཕྲག་ས་ཡ་སྡུད་མཛད་ནས༔ དགྲ་ཡི་ཡུལ་དུ་ཆས་པར་བསམ༔ དམག་དང་འཁྲུག་རྩོད་བཟློག་པར་བསམ༔ སྐུ་རིམ་བསྲུང་བའི་དུས་དག་དུ༔ རྐྱེན་ངན་བར་ཆད་བཟློག་པར་དམིགས༔ ཟློག་བྱེད་ཁྲོ་བོ་ཕྱི་རུ་གཟིགས༔ ཧཱུྃ་སྒྲ་དང་བཅས་ཆས་པར་བསམ༔ ཤ་ཁྲག་བརྒྱན་པའི་གཏོར་མ་དང་༔ སྐྱེམས་བཟང་རཀྟ་རྒྱས་པར་བཤམ༔ རྣལ་འབྱོར་དམོད་པའི་ཆས་ཞུགས་ཏེ༔ རོལ་མོ་རྣམས་ཀྱང་དྲག་ཏུ་འབིར༔ རྐང་གླིང་སྒྲ་ལྡན་དྲག་ཏུ་གཙེར༔ ཤ་ཆེན་སྣ་ཚོགས་དུད་པ་བཏང་༔ ཕྱི་ནང་བསྐྱེད་རྫོགས་བརྟན་པར་བྱ༔ བསྐུལ་པ་རིམ་བཞིན་གཏོར་མ་འབུལ༔ ཀ་དག་དབྱིངས་ནས་འདི་ལྟར་བསྐུལ༔» ཧཱུྃ་ཧཱུྃ་ཧཱུྃ༔ ཆོས་དབྱིངས་རྣམ་དག་ཡངས་པའི་དཀྱིལ་འཁོར་ནས༔ སྣ་ཚོགས་ཀློང་ཡངས་པདྨའི་གདན་གྱི་སྟེང་༔ ཀུན་བཟང་ཞི་བའི་ལྷ་ཚོགས་དབྱིངས་ནས་བཞེངས༔ ཐོགས་མེད་ཐུགས་དམ་གཉན་པོ་རྒྱུད་བསྐུལ་ཅིག༔ སྐུ་མདོག་སྣ་ཚོགས་ལོངས་སྤྱོད་ཕྲིན་ལས་རྫོགས༔ ཕྱག་མཚན་ས་བོན་ཉི་ཟེར་རྡུལ་ལྟར་གཡོ༔ ཐུགས་རྗེའི་གཟི་བརྗིད་འོད་དཔུང་འཇའ་ལྟར་ཤར༔ གསུང་དབྱངས་སྟོང་ཉིད་སྒྲ་གྲགས་འབྲུག་ལྟར་སྒྲོག༔ བྱིན་རླབས་ཐུགས་རྗེའི་ནུས་རྩལ་སྤྲིན་ལྟར་གཏིབས༔ ཞི་བའི་ཚུལ་དགུ་ལྡན་མཛད་དབྱིངས་ཀྱི་ལྷ༔ ཐུགས་དམ་གཉན་པོ་འབྱིན་པའི་དུས་ལ་བབ༔ ད་ལྟ་དུས་ངན་སྙིགས་མའི་མཐའ་ལ་ཐུག༔ གསང་སྔགས་བསྟན་པའི་སྒྲོན་མེ་ནུབ་ལ་ཉེ༔ དུག་ལྔའི་ལས་ཀྱི་དམག་དཔུང་མཐའ་བཞིར་འཁོར༔ མུ་སྟེགས་ལོག་ཆོས་མགོ་བསྐོར་དར་ལགས་ཏེ༔ མཐའ་ཡས་སེམས་ཅན་ཉོན་མོངས་འཁོར་བར་འཁྱམས༔ དཀར་པོ་དགེ་བཅུའི་བར་ཆད་རླུང་ལྟར་འཚུབ༔ ནག་པོ་བདུད་རིགས་རྐྱེན་ངན་ཁ་དར་བས༔ ཐུགས་རྗེ་མངའ་བའི་ནུས་རྩལ་མི་འབྱིན་ན༔ བློ་གཏད་དཔང་བཙུགས་ཁྱེད་ལ་བྱས་ལགས་སམ༔ དེ་བཞིན་ཐུགས་དམ་གཉན་པོ་དབྱིངས་ནས་བསྐུལ༔ ཉོན་མོངས་བདུད་ཀྱི་དཔུང་ཚོགས་གཞོམ་སླད་དུ༔ ཡེ་ཤེས་དབྱིངས་ཀྱི་ལྷ་ཚོགས་དམག་དཔུང་བསྐྱེད༔ ཀུན་ཏུ་བཟང་པོ་ཀ་དག་དམག་ཚོགས་འབུམ༔ མི་གཡོ་རྡོ་རྗེའི་གོ་ཁྲབ་སི་ལི་ལི༔ སྟོང་ཉིད་མཚོན་ཆའི་རྣོ་ངར་ཟེངས་སེ་ཟེང་༔ སྙིང་རྗེས་འགུགས་བྱེད་ལྕགས་ཀྱུ་ཁྱུགས་སེ་ཁྱུག༔ རོ་གཅིག་དཔའ་བའི་རྔམ་རྒྱུག་ཤ་ར་ར༔ གསལ་སྟོང་ཤེས་རབ་མཁའ་འགྲོ་སྤུངས་སེ་སྤུང་༔ ལོངས་སྐུ་ལྔ་ལྡན་དམག་ཚོགས་བྱེ་བ་འབུམ༔ ལྷུན་གྲུབ་ཆོས་ཀྱི་དབྱིངས་ནས་དམག་དཔུང་བསྐྱེད༔ རིག་འཛིན་སྒྲུབ་ལ་ཡེ་ཤེས་སྤྱན་གྱིས་གཟིགས༔ སྔགས་འཆང་རྣལ་འབྱོར་བདག་གི་རྒྱབ་རྟེན་མཛོད༔ དྲག་པོ་མཐུ་ཡི་དཔུང་གྲོགས་ཕྲིན་ལས་བཅོལ༔ མ་དག་དུག་ལྔའི་དམག་ཚོགས་རྩད་ནས་ཆོད༔ ཀུན་བཟང་ཞི་བའི་ལྷ་ཚོགས་འཁོར་བཅས་ཀྱིས༔ ཤ་ཁྲག་དམར་ཆེན་བདུད་རྩི་འདི་བཞེས་ལ༔ ཁམས་གསུམ་འཁོར་བའི་རིགས་དྲུག་སྟོངས་པར་མཛོད༔ «ཅེས་གཏོར་མ་འབུལ༔ དེ་ནས་ཁྲག་འཐུང་ཁྲོ་བོ་ཆེ་མཆོག་ལྷ་ཚོགས་ཀྱི་བསྐུལ་པ་ནི༔» ཧཱུྃ༔ བསྐལ་པའི་མེ་ལྟར་འབར་བའི་ཀློང་དཀྱིལ་ནས༔ བྱོལ་སོང་གཙོ་བརྒྱད་བསྣོལ་བའི་ཁྲི་སྟེང་དུ༔ དཔལ་ཆེན་ཁྲོ་རྒྱལ་ཁྲག་འཐུང་ཧེ་རུ་ཀར༔ འབར་བའི་ཁྲོ་བོའི་དམག་ཚོགས་འབུམ་གྱིས་བསྐོར༔ མི་མངོན་དག་པ་ཆོས་ཀྱི་ཀློང་ནས་བཞེངས༔ མཐུ་ལྡན་དམག་དཔུང་བསྐྱེད་པའི་དུས་ལ་བབ༔ གཟི་བྱིན་སྟོང་ཁམས་མེ་འོད་འུ་རུ་རུ༔ དྲག་པོ་ཉི་ཟླའི་སྤྱན་རྩ་གློག་ལྟར་འཁྱུགས༔ ཞལ་ནས་ཧཱུྃ་སྒྲ་དྲག་པོ་འབྲུག་ལྟར་ལྡིར༔ སྒྲོལ་བྱེད་མཚོན་ཆའི་ཚྭ་ཚྭ་སྐར་ལྟར་འཁྲུགས༔ སྟོང་ཉིད་དྲག་པོའི་གོ་ཆ་རི་ལྟར་བརྗིད༔ སྲིད་གསུམ་ཟིལ་གནོན་སྒྲོ་གཤོག་མཁའ་ལ་བགྲད༔ གླིང་བཞི་བརྒྱད་ཀྱི་ཁྲོ་རྒྱལ་དམག་ཚོགས་སྡུད༔ ཡང་སྤྲུལ་ཁྲོ་ཆུང་སྟོང་ཁམས་འཇིག་རྟེན་གང་༔ ཐུགས་དམ་ནུས་རྩལ་བསྐྱེད་པའི་དུས་ལ་བབ༔ ད་ལྟ་སྙིགས་མ་ལྔ་བརྒྱ་ཐ་མའི་དུས༔ སངས་རྒྱས་བསྟན་པ་མཐའ་ལ་ཉེ་གྱུར་ཅིང་༔ རྐྱེན་ཁ་གློ་བུར་བར་ཆད་དགྲ་སྡང་བས༔ ཁྲོ་རྒྱལ་མངོན་སྤྱོད་དྲག་པོའི་དུས་ལ་བབ༔ ཕ་ཚོགས་ཁྲོ་བཅུའི་དམག་ཚོགས་ཐིབས་སེ་ཐིབ༔ མ་ཚོགས་ཁྲོ་མོའི་ལས་བྱེད་ཤ་ར་ར༔ འཁོར་ཚོགས་བཀའ་ཡི་སྲུང་མ་ཉི་ལི་ལི༔ དྲག་སྔགས་དམོད་པའི་མཚོན་ཆ་ས་ལ་ལ༔ དམག་དཔུང་བསྐྱེད་ལ་རུ་མཚོན་མྱུར་དུ་ཕྱོར༔ ཁྲོ་བོ་འདུས་པའི་ལྷ་ཚོགས་རྒྱང་མ་རིང་༔ མ་དག་དམ་ཉམས་བདུད་དམག་ཆམ་ལ་ཕོབ༔ རྐྱེན་ཁ་གློ་བུར་བར་ཆད་དགྲ་ལ་བྱོལ༔ སངས་རྒྱས་བསྟན་ལ་སྡང་བའི་དགྲ་བོ་སྒྲོལ༔ ཁྲག་འཐུང་ཁྲོ་བོའི་ལྷ་ཚོགས་ཐམས་ཅད་ཀྱིས༔ ཤ་ཁྲག་དམར་ཆེན་རྒྱ་མཚོ་འདི་བཞེས་ལ༔ སྔགས་འཆང་རིག་འཛིན་བདག་གི་དཔུང་གྲོགས་མཛོད༔ བདུད་འདུལ་གཡུལ་ངོ་བཟློག་པའི་ཕྲིན་ལས་མཛོད༔ རྣལ་འབྱོར་བཅོལ་བའི་ཕྲིན་ལས་འགྲུབ་པར་མཛོད༔ «ཅེས་གཏོར་མ་ཕུལ༔ དེ་ནས་ཤར་ཕྱོགས་ཡང་དག་གི་བསྐུལ་པ་ནི༔» ཧཱུྃ༔ ཞེ་སྡང་མེ་ལྟར་འབར་བའི་ཀློང་དཀྱིལ་ནས༔ དྲི་ཟ་ཕོ་མོ་བསྣོལ་བའི་གདན་སྟེང་དུ༔ དཔལ་ཆེན་ཁྲག་འཐུང་ཡང་དག་ཧེ་རུ་ཀཿ ཡུམ་མཆོག་ཀྲོ་ཏི་ཤྭ་རིས་སྐུ་ལ་འཁྲིལ༔ ཐུགས་སྲས་རིགས་བཞི་ཀཽ་རཱི་དབང་ཕྱུག་མ༔ སྒོ་མ་དམ་ཅན་ཆོས་སྐྱོང་བྱེ་བ་འབུམ༔ མི་མངོན་ཆོས་ཀྱི་དབྱིངས་ནས་སྐུར་བཞེངས་ཤིག༔ རིག་འཛིན་རྣལ་འབྱོར་བདག་གི་དཔུང་གྲོགས་མཛོད༔ དྲག་པོ་མཐུ་ཡི་དངོས་གྲུབ་དེང་འདིར་སྩོལ༔ མ་རུངས་གདུག་པའི་དགྲ་བགེགས་ཆམ་ལ་ཕོབ༔ གཟི་བྱིན་མཐུ་སྟོབས་འགྱེད་པའི་དུས་ལ་བབ༔ དམག་ཚོགས་བསྐྱེད་ལ་རུ་མཚོན་མྱུར་དུ་ཕྱོར༔ ཤར་གྱི་ཕྱོགས་ནས་དགྲ་དང་བགེགས་བྱུང་ན༔ མཐུ་ལྡན་ཁྲོ་ཚོགས་འབུམ་གྱིས་སྒྲོལ་བར་མཛོད༔ ཧཱུྃ༔ ཡང་དག་ཐུགས་ཀྱི་བཀའ་ཉན་པའི༔ མཐིང་ནག་ཁྲོ་བོ་བྱེ་བ་འབུམ༔ རབ་འཇིགས་ཁྲོ་མོ་སྲོག་ལ་རྔམ༔ ཀཽ་རཱི་དབང་ཕྱུག་སྒོ་སྐྱོང་ཚོགས༔ སྲ་བའི་གོ་ཆ་ལུས་ལ་གྱོན༔ རྣོ་བའི་མཚོན་ཆ་ལག་ན་ཐོགས༔ རྫུ་འཕྲུལ་རླུང་གི་རྟ་ལ་ཞོན༔ སྟོབས་ཀྱིས་སྟོང་ཁམས་དཔག་ཚད་ཁྱབ༔ ཟས་སུ་ཤ་ཁྲག་སྙིང་ལ་དགྱེས༔ སྐོམ་དུ་དགྲ་བགེགས་སྙིང་ཁྲག་གསོལ༔ ལས་སུ་སྲོག་དབུགས་སྙིང་རྩ་སྡུད༔ ཐོ་རངས་དགྲ་སྲོག་གཅོད་པའི་ཚེ༔ སྐྱ་རེངས་དཀར་པོའི་རྟ་ལ་ཞོན༔ ཉིན་ཕྱེད་དགྲ་སྲོག་གཅོད་པའི་ཚེ༔ དམར་ཐག་ཉི་མའི་ཟེར་ལ་ཆིབས༔ མུན་རུབ་དགྲ་སྲོག་གཅོད་པའི་ཚེ༔ སྨག་ནག་འགྱུ་བའི་རླུང་ལ་ཞོན༔ ནམ་ཕྱེད་དགྲ་སྲོག་གཅོད་པའི་ཚེ༔ གཏི་མུག་འཁྲུལ་བའི་བདུད་དང་བསྡོང་༔ ཉིན་མཚན་འགྱུ་བ་དུས་དྲུག་ཏུ༔ དམ་ཉམས་དགྲ་བོ་ལས་ངན་གྱི༔ རྣམ་ཤེས་འཁྱམས་པོ་ཁྲིད་ལ་ཤོག༔ ཧཱུྃ༔ རྦད་ཅིང་བསྐུལ་བའི་ལས་མཁན་འབུམ༔ ཆོས་ཤིག་དམག་དཔུང་མྱུར་དུ་བསྐྱེད༔ མཁར་རྫོང་བཤིག་པ་མང་ཡོད་ཀྱང་༔ གཙུག་ལག་བཤིག་པ་བསྟན་པའི་དགྲ༔ དམ་ཉམས་བསྟན་བཤིག་སྒྲོལ་ལ་ཤོག༔ དགྲ་ལ་དམག་འདྲེན་མང་ཡོད་ཀྱང་༔ བདག་ལ་དམག་འདྲེན་ཐད་ཀྱི་དགྲ༔ དམག་དཔོན་དམག་མི་རྟེན་དང་ཕྲོལ༔ དགྲ་སྡང་བྱེད་པ་མང་ཡོད་ཀྱང་༔ འཚེ་བར་བྱེད་པ་ལག་དམར་དགྲ༔ ཤ་རྩ་ལག་དམར་སྒྲོལ་ལ་ཤོག༔ ཇག་ཆོམ་བྱེད་པ་མང་ཡོད་ཀྱང་༔ ཀ་ཆ་འཕྲོག་པ་ཤོམ་པའི་དགྲ༔ བདག་ལ་འཚེ་བའི་ཇག་ཆོམ་སྒྲོལ༔ དམ་ཚིག་བྲལ་བ་མང་ཡོད་ཀྱང་༔ སློབ་མ་དམ་ཉམས་ནང་གི་དགྲ༔ བསམ་ངན་སྡང་བའི་དགྲ་བོ་སྒྲོལ༔ དུག་ལྔ་འཛིན་པ་བརྒྱ་ཡོད་ཀྱང་༔ སྦྱར་དུག་བླུད་པར་ཤོམ་པའི་དགྲ༔ དུག་མ་ཁྱིམ་བཅས་སྒྲོལ་ལ་ཤོག༔ ཧཱུྃ༔ ཡང་དག་ཐུགས་ཀྱི་ལྷ་ཚོགས་རྣམས༔ ཤ་ཁྲག་གཏོར་མ་འདི་བཞེས་ལ༔ བསྟན་ལ་སྡང་བའི་དགྲ་བོ་འདི༔ ད་ལྟ་ཉིད་དུ་སྒྲོལ་ལ་ཤོག༔ ཧཱུྃ༔ རིན་ཆེན་གཏེར་གྱི་སྲུང་མ་རྣམས༔ ཤ་ཁྲག་གཏོར་མ་འདི་བཞེས་ལ༔ བསྟན་ལ་སྡང་བའི་དགྲ་བོ་འདི༔ ད་ལྟ་ཉིད་དུ་སྒྲོལ་ལ་ཤོག༔ དམག་དཔོན་སོད་ལ་དམག་མི་གཏོར༔ གོ་ཆ་མཚོན་ཆ་དུམ་བུར་ཆོག༔ མ་གཡེལ་བཀའ་ཡི་ལས་བྱེད་འབུམ༔ མྱུར་དུ་བཞེངས་བསྐུལ་ཕྲིན་ལས་མཛོད༔ «ཅེས་གཏོར་མ་འབུལ༔ དེ་ནས་འཇམ་དཔལ་གཤིན་རྗེའི་བསྐུལ་པ་ནི༔» ཧཱུྃ༔ ང་རྒྱལ་རི་ལྟར་ཉིལ་བའི་ཀློང་དཀྱིལ་ནས༔ གཤིན་རྗེ་ཕོ་མོ་བསྣོལ་བའི་གདན་སྟེང་དུ༔ དཔལ་ཆེན་ཁྲག་འཐུང་འཇམ་དཔལ་གཤིན་རྗེའི་གཤེད༔ ཡུམ་མཆོག་བྷེ་ཏ་ཟ་བྱེད་སྐུ་ལ་འཁྲིལ༔ གཤེད་ཆེན་སྡེ་བརྒྱད་གཤིན་རྗེ་སུམ་ཅུ་གཉིས༔ སྒོ་སྐྱོང་གིང་བཞི་བདུད་པོ་ཤྭ་ཐོགས་དང་༔ དམ་ཅན་ཆོས་སྐྱོང་བཀའ་སྡོད་བྱེ་བ་འབུམ༔ མི་མངོན་ཆོས་ཀྱི་དབྱིངས་ནས་སྐུར་བཞེངས་ཤིག༔ རིག་འཛིན་རྣལ་འབྱོར་བདག་གི་དཔུང་གྲོགས་མཛོད༔ དྲག་པོ་མཐུ་ཡི་དངོས་གྲུབ་དེང་འདིར་སྩོལ༔ མ་རུངས་གདུག་པའི་དགྲ་བོ་ཆམ་ལ་ཕོབ༔ གཟི་བྱིན་མཐུ་སྟོབས་འགྱེད་པའི་དུས་ལ་བབ༔ དམག་ཚོགས་བསྐྱེད་ལ་རུ་མཚོན་མྱུར་དུ་ཕྱོར༔ ལྷོ་ཡི་ཕྱོགས་ནས་དགྲ་དང་བགེགས་བྱུང་ན༔ མཐུ་ལྡན་ཁྲོ་ཚོགས་འབུམ་གྱིས་སྒྲོལ་བར་མཛོད༔ ཧཱུྃ༔ གཤིན་རྗེའི་གཤེད་ཀྱི་བཀའ་ཉན་པ༔ སེར་ནག་ཁྲོ་བོ་བྱེ་བ་འབུམ༔ རབ་འཇིགས་ཁྲོ་མོས་སྲོག་ལ་རྔམ༔ གསོད་བྱེད་གིང་དང་བདུད་ཁྲམ་ཐོགས༔ ཤོ་ཁ་འགྱེད་དང་སྲོག་བདག་ཚོགས༔ སྲ་བའི་གོ་ཆ་ལུས་ལ་གྱོན༔ རྣོ་བའི་མཚོན་ཆ་ལག་ན་ཐོགས༔ རྫུ་འཕྲུལ་རླུང་གི་རྟ་ལ་ཞོན༔ སྟོབས་ཀྱིས་སྟོང་ཁམས་དཔག་ཚད་གཡོ༔ ཟས་སུ་ཤ་ཁྲག་སྙིང་ལ་དགྱེས༔ སྐོམ་དུ་དགྲ་བགེགས་སྙིང་ཁྲག་གསོལ༔ ལས་སུ་སྲོག་དབུགས་སྙིང་རྩ་སྡུད༔ ཐོ་རངས་དགྲ་སྲོག་གཅོད་པའི་ཚེ༔ སྐྱ་རེངས་དཀར་པོའི་རྟ་ལ་ཞོན༔ ཉིན་ཕྱེད་དགྲ་སྲོག་གཅོད་པའི་ཚེ༔ དམར་ཐག་ཉི་མའི་ཟེར་ལ་ཆིབས༔ མུན་རུབ་དགྲ་སྲོག་གཅོད་པའི་ཚེ༔ སྨག་ནག་འགྱུ་བའི་རླུང་ལ་ཞོན༔ ནམ་ཕྱེད་དགྲ་སྲོག་གཅོད་པའི་ཚེ༔ གཏི་མུག་འཁྲུལ་པའི་བདུད་དང་བསྡོང་༔ ཉིན་མཚན་འགྱུ་བ་དུས་དྲུག་ཏུ༔ དམ་ཉམས་དགྲ་བོ་ལས་ངན་གྱི༔ རྣམ་ཤེས་འཁྱམས་པོ་ཁྲིད་ལ་ཤོག༔ ཧཱུྃ༔ རྦད་ཅིང་བསྐུལ་བའི་ལས་མཁན་འབུམ༔ ཆོས་ཤིག་དམག་དཔུང་མྱུར་དུ་བསྐྱེད༔ མཁར་རྫོང་བཤིག་པ་མང་ཡོད་ཀྱང་༔ གཙུག་ལག་བཤིག་པ་བསྟན་པའི་དགྲ༔ དམ་ཉམས་བསྟན་བཤིག་སྒྲོལ་ལ་ཤོག༔ དགྲ་ལ་དམག་འདྲེན་མང་ཡོད་ཀྱང་༔ བདག་ལ་དམག་འདྲེན་ཐད་ཀྱི་དགྲ༔ དམག་དཔོན་དམག་མི་རྟེན་དང་ཕྲོལ༔ དགྲ་སྡང་བྱེད་པ་མང་ཡོད་ཀྱང་༔ འཚེ་བར་བྱེད་པ་ལག་དམར་དགྲ༔ ཤ་རྩ་ལག་དམར་སྒྲོལ་ལ་ཤོག༔ ཇག་ཆོམ་བྱེད་པ་མང་ཡོད་ཀྱང་༔ ཀ་ཆ་འཕྲོག་པར་ཤོམ་པའི་དགྲ༔ བདག་ལ་འཚེ་བའི་ཇག་ཆོམ་སྒྲོལ༔ དམ་ཚིག་བྲལ་བ་མང་ཡོད་ཀྱང་༔ སློབ་མ་དམ་ཉམས་ནང་གི་དགྲ༔ བསམ་ངན་སྣང་བའི་དགྲ་བོ་སྒྲོལ༔ དུག་ལྔ་འཛིན་པ་བརྒྱ་ཡོད་ཀྱང་༔ སྦྱར་དུག་བླུད་པར་ཤོམ་པའི་དགྲ༔ དུག་མ་ཁྱིམ་བཅས་སྒྲོལ་ལ་ཤོག༔ ཧཱུྃ༔ འཇམ་དཔལ་གཤིན་རྗེའི་ལྷ་ཚོགས་རྣམས༔ ཤ་ཁྲག་གཏོར་མ་འདི་བཞེས་ལ༔ བསྟན་ལ་སྡང་བའི་དགྲ་བོ་འདི༔ ད་ལྟ་ཉིད་དུ་སྒྲོལ་ལ་ཤོག༔ དམག་དཔོན་སོད་ལ་དམག་མི་གཏོར༔ གོ་ཆ་མཚོན་ཆ་དུམ་བུར་ཆོག༔ མ་གཡེལ་བཀའ་ཡི་ལས་བྱེད་འབུམ༔ མྱུར་དུ་བཞེངས་བསྐུལ་ཕྲིན་ལས་མཛོད༔ «ཅེས་གཏོར་མ་འབུལ༔ དེ་ནས་དབང་ཆེན་རྟ་མགྲིན་བསྐུལ་པ་ནི༔» ཧཱུྃ༔ འདོད་ཆགས་ཁྲག་མཚོ་མེར་བའི་ཀློང་དཀྱིལ་ནས༔ ཀླུ་བདུད་ཕོ་མོ་བསྣོལ་བའི་གདན་སྟེང་དུ༔ དཔལ་ཆེན་ཁྲག་འཐུང་ཁྲོ་བོ་དབང་གི་རྒྱལ༔ ཡུམ་མཆོག་པདྨ་གཟི་ལྡན་སྐུ་ལ་འཁྲིལ༔ དབང་ཆེན་རིགས་བཞི་ཟིལ་གནོན་བཅུ་གཉིས་པ༔ སྒོ་སྲུང་ཁམས་བརྒྱད་ལིང་པ་འདབ་ཅན་དང་༔ འབྲུག་མོ་ཁྱི་སྤྱང་གདུག་པའི་བཀའ་སྡོད་ཚོགས༔ དམ་ཅན་ཕོ་ཉ་ཆོས་སྐྱོང་བྱེ་བ་འབུམ༔ མི་མངོན་ཆོས་ཀྱི་དབྱིངས་ནས་སྐུར་བཞེངས་ཤིག༔ རིག་འཛིན་རྣལ་འབྱོར་བདག་གི་དཔུང་གྲོགས་མཛོད༔ དྲག་པོ་མཐུ་ཡི་དངོས་གྲུབ་དེང་འདིར་སྩོལ༔ མ་རུངས་གདུག་པའི་དགྲ་བགེགས་ཆམ་ལ་ཕོབ༔ གཟི་བྱིན་མཐུ་སྟོབས་འགྱེད་པའི་དུས་ལ་བབ༔ དམག་ཚོགས་བསྐྱེད་ལ་རུ་མཚོན་མྱུར་དུ་ཕྱོར༔ ནུབ་ཀྱི་ཕྱོགས་ནས་དགྲ་དང་བགེགས་བྱུང་ན༔ མཐུ་ལྡན་ཁྲོ་ཚོགས་འབུམ་གྱིས་སྒྲོལ་བར་མཛོད༔ ཧཱུྃ༔ དབང་ཆེན་པདྨའི་བཀའ་ཉན་པའི༔ དམར་ནག་ཁྲོ་བོ་བྱེ་བ་འབུམ༔ རབ་འཇིགས་ཁྲོ་མོས་སྲོག་ལ་རྔམ༔ ཁམས་བརྒྱད་ལོང་བ་བརྒྱད་སྦྲེལ་དང་༔ འདབ་མ་ཅན་དང་འབྲུག་མོ་བཞི༔ ཁྱི་སྤྱང་ལ་སོགས་དྲེགས་པའི་ཚོགས༔ སྲ་བའི་གོ་ཆ་ལུས་ལ་གྱོན༔ རྣོ་བའི་མཚོན་ཆ་ལག་ན་ཐོགས༔ རྫུ་འཕྲུལ་རླུང་གི་རྟ་ལ་ཞོན༔ སྟོབས་ཀྱིས་སྟོང་ཁམས་དཔག་ཚད་ཁྱབ༔ ཟས་སུ་ཤ་ཁྲག་སྙིང་ལ་དགྱེ